കുരുങ്ങി നിരങ്ങി യാത്ര അമ്ബലപ്പുഴ തിരുവല്ല റോഡില് വാഹനത്തിരക്ക് ആലപ്പുഴ: എ സി റോഡില് ഗതാഗത നിയന്ത്രണം ഏര്പ്പെടുത്തിയതോടെ അമ്ബലപ്പുഴ തിരുവല്ല പാതയില് തിരക്ക് വര്ദ്ധിച്ചു. പതിവിലും കൂടുതല് വാഹനങ്ങള് കടന്നുപോകാന് തുടങ്ങിയതോടെ ഗതാഗത കുരുക്കും മുറുകി. ഇതോടെ അന്തര്ദേശീയ നിലവാരത്തില് പുനര്നിര്മ്മിച്ച റോഡില് ഇരുചക്രവാഹനങ്ങളും കാറുകളും അപകടത്തില്പ്പെടുന്നത് പതിവായി. രണ്ടരവര്ഷത്തേയ്ക്കാണ് എ സി റോഡില് ഗതാഗത നിയന്ത്രണം. അമ്ബലപ്പുഴ മുതല് പൊടിയാടി വരെയുള്ള റോഡിന്റെ വീതികുറഞ്ഞ ഭാഗത്താണ് ഗതാഗതം ദുഷ്ക്കരമായത്. എ സി റോഡില് നിന്ന് നിരവധി പോക്കറ്റ് റോഡുകളുള്ളതും പാതയുടെ വശങ്ങളിലെ ഓട നിര്മ്മാണവും ഗതാഗതക്കുരുക്കിന് മറ്റൊരു കാരണമാണ്. ചങ്ങനാശേരിയില് നിന്ന് വരുന്ന വാഹനങ്ങള് നെടുമുടി പൂപ്പള്ളി ജംഗ്ഷനില് നിന്ന് തിരിഞ്ഞ് ചമ്ബക്കുളം വൈശ്യംഭാഗം, കഞ്ഞിപ്പാടം വഴി വളഞ്ഞവഴി എസ്.എന് കവലയിലെത്തി ദേശീയപാതയില് പ്രവേശിക്കും. ഈ റോഡിനും വീതി കുറവായതിനാല് അപകട സാദ്ധ്യത കൂടുതലാണ്. പ്രദേശവാസികളുടെ വാഹനം മാത്രമേ കടത്തിവിടുകയുള്ളൂ എന്ന് അധികൃതര് പറയുമ്ബോഴും നൂറ് കണക്കിന് വാഹനങ്ങളാണ് ഇതുവഴി കടന്നുപോകുന്നത്. ചരക്ക് വാഹനങ്ങള്ക്ക് നിയന്ത്രണം ചരക്ക് വാഹനങ്ങള്ക്ക് നിയന്ത്രണം ഏര്പ്പെടുത്തിയിട്ടുണ്ടെങ്കിലും പാലിക്കപ്പെടുന്നില്ല. ഭാരംകൂടിയ വാഹനങ്ങള് നിരന്തരം കടന്നുപോകുന്നതിനാല് കുടിവെള്ള പൈപ്പുകള് തകരുമോയെന്ന ആശങ്ക ഉയര്ന്നിട്ടുണ്ട്. ഭാരം കുറഞ്ഞ വാഹനങ്ങള് സഞ്ചരിച്ചപ്പോള് നിരവധി തവണ പൈപ്പ് പൊട്ടി ഗതാഗതം തടസപ്പെട്ടിരുന്നു. കുടിവെള്ള പൈപ്പ് പൊട്ടിയത്: 60 തവണ മണ്ഡലകാലത്ത് തിരക്ക് വര്ദ്ധിക്കും മണ്ഡലകാലം ആരംഭിക്കുന്നതോടെ റോഡില് തിരക്ക് വീണ്ടും വര്ദ്ധിക്കും. അയ്യപ്പന്റെ മാതൃസ്ഥാനിയായ അമ്ബലപ്പുഴ ക്ഷേത്രത്തില് ദര്ശനം നടത്തിയാണ് അയ്യപ്പന്മാര് ശബരിമലയിലേക്ക് പോകുന്നത്. തീര്ത്ഥാടകര്ക്ക് വേഗത്തിലെത്താനുള്ള സംസ്ഥാന പാതകൂടിയാണിത്. അപകടങ്ങള് ഇല്ലാതാക്കാന് എടത്വ, അമ്ബലപ്പുഴ സ്റ്റേഷനുകളുടെ പരിധിയില് പട്രോളിംഗ് ശക്തമാക്കി. എടത്വ ജംഗ്ഷന്, തകഴി എന്നിവടങ്ങളില് വാഹനപരിശോധനയും ശക്തമാക്കി. സുരേഷ് കുമാര്, ഡിവൈ.എസ്.പി,അമ്ബലപ്പുഴ